Polisieman vas ná hy glo gesinsgeweldslagoffer verkrag | Maroela Media
Die onafhanklike polisieondersoekdirektoraat (Opod) het bevestig die verdagte is Vrydagoggend in hegtenis geneem nadat hy uitstedig was en toe na die Wes-Kaap teruggekeer het. Hy sal Maandag in die Bluedowns-landdroshof verskyn, het Grace Langa, woordvoerder van Opod, bevestig.
Daar is vroeër berig die vrou het Sondag na die Brackenfell-polisiestasie gegaan om 'n saak van aanranding teen haar kêrel aanhangig te maak. Sy het na bewering geen hulp of bystand van die beamptes by dié stasie ontvang nie.
Sy is toe glo terug na haar kêrel nadat sy nie bystand ontvang het nie. Sy het later weer die polisie ontbied waarna die betrokke polisiebeampte glo kort daarna by die woongebied aangekom en aangebied het om haar na 'n veiliger plek te neem.
Die beampte het na bewering elders heen gery waar hy die vrou verkrag het. Hy het haar glo ook gedreig met die dood indien sy hom sou aangee.
Opod wou vroeër geen verdere besonderhede oor die ondersoek bekend maak nie.
"Die Wes-Kaapse polisie het 'n interne dissiplinêre proses van stapel gestuur met betrekking tot die beweerde verkragting en die feit dat die Brackenfell-polisiestasie versuim het om die slagoffer by te staan toe sy aanvanklik hulp gesoek het," het brig. Novela Potelwa, polisiewoordvoerder, aan Maroela Media gesê.
Sleg konstabel. Daai arme vrou het ondervind dat sy werklik nêrens veilig kan wees nie.
Dit is wat gebeur as daar nie n stelsel van keuring plaasvind nie…hoe bitter tragies
Die konstabel moes al uit sy pos ontslaan gewees het en van die SAPD rol geskrap gewees het.
Dit is hoekom baie verkragtings nie aangemeld word nie, want die Polisie maak die slagoffer die skuldige.